Mynen frun[t]liken groyt nu vnde tho allen tyden. Juwer ersamen wysheyt tho wetende, borghermester vnde radmanne der stad Reuell, also juwe erlike wysheyt scryuet vmme dussen breffwiszer, dat om eyn scyp entfardyghet sy in der Narwuemunde ofte in der Nuu, dem so nycht gheschen is. Mynes heren knechte hadden twe andere sceppe ghenomen sunder dut scypp, dar gy nu vmme scryuen, vmme ichteswelke kopenscop wyllen, de se hyr vnder dem lande ghebruket hebben. Doch vmme juwer erliken wyszheyt scryuelsze wyllen heff myn werdyghe here o&#x0364;n dat o&#x0364;r wedder ghegeuen de twe sceppe, vnde hadden dusse hyr ock do thor stede ghewest, feellichte se hadden o&#x0364;r scypp vnde gud ok wedder ghekreghen. Myn here syne werdicheyt is nu nycht thor stede; wyllen se hyr wedder komen, wen mynes heren werdicheyt thor stede kumpt, dat sta&#x0364;t tho oen, wente dusse vorleppen or scypp, dat on nycht van no&#x0364;den was; hadden se by dem oren ghebleuen also de anderen, se hadden dat or ok liks den anderen wedder ghekreghen jn mynes heren byweszen. Hyrmede sy juwe erlike wysheyt deme alweldyge Gode beuolen. Ghescreuen vnder mynem syngnyt up Wyborch in vigilia Petri et Pauli int jar cxij (= xcij). Tytke Bachghe. Adress: Den ersamen vnde wolwyszeden borghermestere vnde ratmannen der stad Reuell myt ganszer ersamheyt.